በጠና መታመማቸው ታውቆ የ390 ሚሊዮን ብር ዋስትና የተፈቀደላቸው ተከሳሽ አረፉ
ከታክስና ግብር ጋር በተገናኘ በሙስና ወንጀል ተከሰው ላለፉት አራት ዓመታት በእስር ላይ ሆነው ሲከራከሩ የነበሩት አቶ ታደለ ብርሃኑ፣ የካቲት 11 ለ12 ቀን 2010 ዓ.ም. አጥቢያ ሕይወታቸው ማለፉ ተገለጸ፡፡ የ390 ሚሊዮን ብር ዋስትና የተፈቀደላቸው በጤና መታመማቸው ከታወቀ በኋላ ነው፡፡ ተከሳሹ በልብ ሕመም ሲሰቃዩ የነበረ መሆኑንና ከቅርብ ቀናት ወዲህ ደግሞ ልባቸው ደም መርጨት ማቆሙን በመግለጽ ዋስትና እንዲፈቀድላቸው፣ ቤተሰቦቻቸው ለፍርድ ቤት አቤቱታ ማቅረባቸው ታውቋል፡፡ከሳሽ የፌዴራል የሥነ ምግባርና ፀረ ሙስና ኮሚሽን (አሁን ጠቅላይ ዓቃቤ ሕግ) የሰው ምስክሮቹንና የሰነድ ማስረጃዎቹን አሰምቶ ካጠናቀቀ በኋላ እንደ ክሱ ማስረዳት መቻሉን ገልጾ ፍርድ ቤቱ አቶ ብርሃኑ እንዲከላከሉ ብይን ሰጥቶ ነበር፡፡ በመሆኑም ተከሳሹ የመከላከያ ምስክሮቻቸውን በማሰማት ላይ እያሉ ሕመሙ ስለጠናባቸው ቤተሰቦቻቸው በተደጋጋሚ አቤቱታ ማቅረባቸው ተጠቁሟል፡፡ ቤተሰቦቻቸው ለፍርድ ቤት ያቀረቡት አቤቱታ አቶ ታደለ በአገር ውስጥ የሕክምና ክትትል ያደረጉ ቢሆንም፣ ከአቅም በላይ በመሆኑና ወደ ውጭ አገር ሄደው አስቸኳይ ሕክምና ማግኘት እንዳለባቸው በሕክምና ቦርድ ከተወሰነ በኋላ መሆኑም ታውቋል፡፡ ፍርድ ቤቱ አቶ ታደለ ከተመሠረተባቸው ከባድ የሙስና ወንጀል አንፃር ውይይት ማድረግ እንዳለበት ገልጾ ከተወያየ በኋላ፣ የ390 ሚሊዮን ብር ዋስትና አስይዘው ከእስር እንዲፈቱ የካቲት 8 ቀን 2010 ዓ.ም. የፈቀደ ቢሆንም፣ አቶ ታደለ ግን ወደ ውጭ ሄደው ሕክምና ሳያገኙም ሕይወታቸው ማለፉ ተገልጿል፡፡ የአቶ ታደለ አስከሬን ወደ ትውልድ ቦታቸው ትግራይ ክልል አዲጉደም ወረዳ ማክሰኞ የካቲት 13 ቀን 2010 ዓ.ም. መሸኘቱንና የቀብር ሥርዓቱም ረቡዕ የካቲት 14 ቀን 2010 ዓ.ም. እንደሚፈጸም ታውቋል፡፡